CELEX: 32017D2013
Language: hr
Date: 2017-11-07 00:00:00
Title: Provedbena odluka Vijeća (EU) 2017/2013 od 7. studenoga 2017. kojom se Kraljevini Nizozemskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost

10.11.2017   
            
            
               HR
            
            
               Službeni list Europske unije
            
            
               L 292/59
            
         PROVEDBENA ODLUKA VIJEĆA (EU) 2017/2013
   od 7. studenoga 2017.
   kojom se Kraljevini Nizozemskoj odobrava uvođenje posebne mjere odstupanja od članka 193. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Člankom 193. Direktive 2006/112/EZ utvrđuje se da je porezni obveznik koji isporučuje robu ili usluge u pravilu dužan plaćati porez na dodanu vrijednost (PDV) poreznim tijelima.
            
         
               (2)
            
            
               U skladu s člankom 199.a stavkom 1. točkom (g) Direktive 2006/112/EZ države članice mogu odrediti da osoba odgovorna za plaćanje PDV-a na isporuke telekomunikacijskih usluga bude porezni obveznik kojemu su one isporučene (mehanizam prijenosa porezne obveze). Nizozemska se ne koristi tom mogućnošću.
            
         
               (3)
            
            
               Nedavno su otkriveni slučajevi prijevare u sektoru telekomunikacijskih usluga u Nizozemskoj. Slijedom toga, Nizozemska bi htjela uvesti mehanizam prijenosa porezne obveze na domaće isporuke telekomunikacijskih usluga.
            
         
               (4)
            
            
               Na temelju članka 199.a stavka 1. Direktive 2006/112/EZ, mehanizam prijenosa porezne obveze moguće je primjenjivati samo do 31. prosinca 2018., a minimalno razdoblje primjene jest dvije godine. Kako uvjet o minimalnom razdoblju ne može biti ispunjen, Nizozemska ne može primijeniti mehanizam prijenosa porezne obveze na temelju članka 199.a stavka 1. točke (g) te direktive.
            
         
               (5)
            
            
               Slijedom toga, dopisom koji je Komisija zaprimila 11. srpnja 2017. Nizozemska je zatražila odstupanje od članka 193. Direktive 2006/112/EZ kako bi joj se dopustilo da primijeni mehanizam prijenosa porezne obveze na isporuke telekomunikacijskih usluga na temelju članka 395. te direktive.
            
         
               (6)
            
            
               U skladu s člankom 395. stavkom 2. Direktive 2006/112/EZ Komisija je dopisom od 5. rujna 2017. obavijestila ostale države članice o zahtjevu Nizozemske. Dopisom od 6. rujna 2017. Komisija je obavijestila Nizozemsku da posjeduje sve informacije koje smatra potrebnima za procjenu tog zahtjeva.
            
         
               (7)
            
            
               Cilj je zatraženog odstupanja sprečavanje prijevara u vezi s PDV-om u sektoru telekomunikacijskih usluga. Iako su isporuke telekomunikacijskih usluga podložne prijevarama te ih se pomno prati, Nizozemska je nedavno otkrila prijevare u trgovini pozivnim minutama koji uključuju niz nepostojećih trgovaca te međutrgovce. Te prijevare dovode do znatnog gubitka prihoda od poreza.
            
         
               (8)
            
            
               Prema informacijama koje je dostavila Nizozemska konvencionalne metode otkrivanja i sprečavanja prijevara nisu djelotvorne jer se povezane usluge isporučuju u Uniju iz trećih zemalja te se ne navode ni u kakvom registru ili popisu. Plaćanja se vrše putem platformi za plaćanje na bankovne račune izvan Unije što otežava otkrivanje transakcija i onemogućuje dobivanje informacija od banaka. Nizozemska ističe da će se bez mehanizma prijenosa porezne obveze za predmetne usluge porezni gubitak eksponencijalno povećati.
            
         
               (9)
            
            
               Nizozemskoj bi stoga trebalo odobriti primjenu mehanizma prijenosa porezne obveze na isporuke telekomunikacijskih usluga do 31. prosinca 2018.
            
         
               (10)
            
            
               Odstupanje nema negativnih učinaka na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 193. Direktive 2006/112/EZ, Nizozemskoj se odobrava određenje primatelja isporuke kao osobe koja je dužna platiti PDV poreznim tijelima u slučaju isporuka telekomunikacijskih usluga.
   Članak 2.
   Ova Odluka proizvodi učinke od dana priopćenja.
   Prestaje važiti 31. prosinca 2018.
   Članak 3.
   Ova je Odluka upućena Kraljevini Nizozemskoj.
   
      Sastavljeno u Bruxellesu 7. studenoga 2017.
      
         
            Za Vijeće
         
         
            Predsjednik
         
         T. TÕNISTE
      
   
   
      (1)  SL L 347, 11.12.2006., str. 1.